b'\n_START_ARTICLE_\nKladivo, konj in voda\n_START_PARAGRAPH_\nKladivo, konj in voda je bila slovenska glasbena skupina. Leta 1978 jo je ustanovil Dani Bedra\xc4\x8d, v svoj glasbeni izraz pa je zajela prog rock, folk rock, psihedeli\xc4\x8dni folk in ljudsko glasbo. _NEWLINE_Dani Bedra\xc4\x8d, pisec ve\xc4\x8dine pesmi, je igral akusti\xc4\x8dno kitaro, bas kitaro in tolkala. Pevka je bila Damjana Golav\xc5\xa1ek. Sine Vide\xc4\x8dnik in Sre\xc4\x8dko Lavbi\xc4\x8d sta igrala akusti\xc4\x8dne kitare, tamburin, mandolino, bas kitaro in pela spremljevalne glasove. Avgu\xc5\xa1tin Peni\xc4\x8d je igral violino, pi\xc5\xa1\xc4\x8dal in akusti\xc4\x8dno kitaro. _NEWLINE_V prvem obdobju (1978 - 1983) je v skupini sodelovala \xc5\xa1e vrsta glasbenikov iz Celja, \xc5\xbdalca in okolice\xc2\xa0: Vlasto Skale, Veno Dolenc iz Sedmine, klarinetist Mitja Beuermann, klaviaturist Gregor Strni\xc5\xa1a, basist Nino de Gleria, harmonika\xc5\xa1 Zoran Kolin in pianist Matja\xc5\xbe \xc5\xbdeleznik. _NEWLINE_Zbirka Opus Magnum 1979-1983, ki jo je leta 1998 v obliki CD-ja objavila zalo\xc5\xbeba Vinilmanija, je nosilec  ve\xc4\x8dine pesmi s prve kasete Zorenje, objavljene pri OO ZSMS \xc5\xbdalec leta 1979, ter skoraj vse pesmi s prvega vinilnega albuma Vidov ples, izdanega leta 1983. _NEWLINE_Leta 1983 je delovanje skupine zamrlo. _NEWLINE_Leta 1995 je Dani Bedra\xc4\x8d (akusti\xc4\x8dna in elektri\xc4\x8dna kitara, klaviature) ustanovil novo, elektri\xc4\x8dno razli\xc4\x8dico zasedbe Kladivo, konj in voda, v kateri so ob njem bili \xc5\xa1e kitarist Brane Mihajlovi\xc4\x8d Kosta, pevec Karlo Kompo\xc5\xa1 Pti\xc4\x8d, basist Evgen Oparenovi\xc4\x87 in bobnar Levin Oparenovi\xc4\x87. Skupina je leta 1996 pri objavila album z naslovom Na cesti. Naslovna pesem je ena najbolj znanih Bedra\xc4\x8devih pesmi \xc5\xa1e iz prvega obdobja skupine. Konec devetdesetih je Dani Bedra\xc4\x8d razpustil zasedbo Kladivo, konj in voda.'